KOMISIJOS REGLAMENTAS (EB) Nr. 1630/2006
2006 m. spalio 31 d.
iš dalies keičiantis Reglamentą (EB) Nr. 933/2002 dėl tarifinių kvotų tam tikriems Šveicarijos kilmės žemės ūkio produktams taikymo ir tvarkymo, panaikinantį Reglamentą (EB) Nr. 851/95
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. balandžio 4 d. Tarybos ir Komisijos sprendimą 2002/309/EB, Euratomas dėl bendradarbiavimo mokslo ir technologijų srityje susitarimo, dėl septynių susitarimų su Šveicarijos Konfederacija sudarymo (1), ypač į jo 5 straipsnio 3 dalį,
kadangi:
(1)
Po 2004 m. gegužės 1 d. Europos Sąjungos plėtros Bendrija ir Šveicarija susitarė taikyti tarifines lengvatas, nustatytas 1999 m. birželio 21 d. Europos bendrijos ir Šveicarijos Konfederacijos susitarimu dėl prekybos žemės ūkio produktais (2) (toliau - Susitarimas), kuris įsigaliojo 2002 m. birželio 1 d. Pirmiausia jos susitarė iš dalies pakeisti Susitarimo 1 ir 2 priedus, kuriuose nurodytos lengvatos, siekdamos išplėsti esamą muitu neapmokestinamą Bendrijos tarifinę kvotą įtraukiant naują produktą - salotinę trūkažolę (KN kodas 0705 21 00).
(2)
Kol įsigalios oficialus dalinis pakeitimas, Bendrija ir Šveicarija susitarė, kad reikia numatyti priimtų lengvatų taikymą nuo 2004 m. gegužės 1 d. kaip autonominę pereinamojo laikotarpio priemonę.
(3)
Siekiant užtikrinti, kad nuo 2004 m. gegužės 1 d. būtų galima pasinaudoti kvota produktams, kurių KN kodas yra 0705 21 00, 2004 m. gruodžio 13 d. Tarybos reglamentu (EB) Nr. 7/2005, nustatančiu autonomines ir pereinamojo laikotarpio priemones dėl Bendrijos tarifinės kvotos atidarymo tam tikriems žemės ūkio produktams, kurių kilmės šalis yra Šveicarija (3), pereinamuoju laikotarpiu buvo numatyta nauja autonominė Bendrijos tarifinė kvota, taikoma tik šiems produktams.
(4)
Susitarimo su pakeitimais, padarytais Jungtinio žemės ūkio komiteto, įsteigto Europos bendrijos ir Šveicarijos Konfederacijos susitarimu dėl prekybos žemės ūkio produktais, 2005 m. gruodžio 19 d. Sprendimu Nr. 3/2005 dėl 1 ir 2 priedų atnaujinimo (4) po Europos Sąjungos plėtros, 2 priede yra nustatomos tarifinės kvotos, kurios buvo išplėstos įtraukiant produktus, kurių KN kodas 0705 21 00. Todėl būtina suderinti atitinkamas įgyvendinimo nuostatas.
(5)
Atitinkamai reikia iš dalies pakeisti Reglamentą (EB) Nr. 933/2002 (5).
(6)
Reglamentas (EB) Nr. 7/2005 nuo 2006 m. rugsėjo 1 d. panaikinamas Reglamentu (EB) Nr. 1623/2006 (6). Todėl šis reglamentas turi būti taikomas nuo tos pačios dienos.
(7)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 933/2002 priede eilutė, skirta eilės Nr. 09.0925, pakeičiama taip:
Kvotos Nr.
KN kodas
TARIC kodas
Apibūdinimas
Muito norma
Metinis kiekis neto masė
(tonomis)
„09.0925
0705 11 00
0705 19 00
0705 21 00
0705 29 00
Salotos (Lactuca sativa) ir trūkažolės (Cichorium spp.), įskaitant salotines trūkažoles (Chicorium intybus var. foliosum), šviežios arba atšaldytos
netaikoma
3 000“
2 straipsnis
2006 m. Bendrijos tarifinės kvotos Nr. 09.0925 apimtis sumažinama iki tokios, kuri buvo naudojama iki 3 straipsnyje nurodytos datos, pagal Reglamente (EB) Nr. 7/2005 nustatytą Bendrijos tarifinę kvotą Nr. 09.0947.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2006 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. spalio 31 d.